Universis fidei Christiane cultoribus futuris et presentibus, notum facimus quod Willelmus, comes Cabilonis et Huo, filius ducis Burgundie, dederunt Deo et Sancte Marie de Firmitate et monachis ibi in perpetuum Deo famulantibus omne territorium, de Exarbertra, sine ulla retentione, cum omnibus suis appendiciis et omnes usus necessarios in Bragniaco. Hoc autem donum fecerunt in presentia domni Eugenii pape apud Cabilonem, eo videlicet tempore quo profectionem Iherosolimam professus est rex Francie Ludovicus nomine. Hujus rei testes, Guido de Surduno, Bertrannus de Saldun, Hugo Beraldus, Jofridus de Porta, Hugo de Fontanis. Sed Guillelmus, comes videlicet Cabilonis, hoc ipsum donum de Exartbertra, prius fecerat in manu domni Galterii Cabilonensis Episcopi et in manu domni Bartholomei abbatis de Firmitate. Hujus rei testes sunt hii: Tibertus de Seniceo, Landricus frater ejus, Hugo Beraldus, Aalardus de Seniceo.